EKP nõukogu otsustas 2007. aasta 6. septembri istungil regulaarsete majandus- ja rahapoliitiliste analüüside põhjal  säilitada eurosüsteemi põhiliste refinantseerimisoperatsioonide pakkumisintressi alammäärana 4,00%. Muutmata jäeti ka laenamise püsivõimaluse ja hoiustamise püsivõimaluse intressimäärad, mis on vastavalt 5,00 ja 3,00%. Nõukogu eelmise istungi järel avaldatud teave on kinnitanud, et keskmise aja jooksul mõjutavad hinnastabiilsust endiselt hinnatõusuriskid, millele osutavad nii majandus- kui ka rahapoliitilised analüüsid. Värskeimad makromajandusandmed kinnitavad samuti euroala tugevat majandust ja toetavad  SKP reaalkasvu soodsat väljavaadet keskmise aja jooksul. Selle taustal on EKP rahapoliitiline hoiak endiselt paindlik ning muu hulgas rahapakkumise ja laenude kasv euroalal jõuline. Samal ajal on finantsturu volatiilsus ja riskide ümberhindamine viimastel nädalatel toonud kaasa ebakindluse suurenemise. Seda arvestades on kohane koguda lisateavet ja uurida uusi andmeid enne edasiste rahapoliitiliste järelduste tegemist EKP keskmisele ajale orienteeritud rahapoliitika strateegia kontekstis, mille eesmärk on  hinnastabiilsuse säilitamine. Seepärast jälgib nõukogu väga hoolikalt kõiki arengusuundi. Antud hinnangut aluseks võttes ning kindlalt ja õigeaegselt tegutsedes tagab nõukogu, et keskmise aja jooksul hinnastabiilsust ohustavad riskid ei realiseeruks ning et keskmise aja inflatsiooniootused hoitakse hinnastabiilsusega kindlalt kooskõlas. Eriti tähtis on see finantsturu volatiilsuse ja suurenenud ebakindluse aegadel. Eeloleval perioodil pöörab nõukogu finantsturgude arengule jätkuvalt suurt tähelepanu.